Šalom ja tere õhtust! Vaatate TV7 Iisraeli Uudiseid Jeruusalemmast.
Tänased tähtsamad uudised:
Kaks Iisraeli sõdurit sai kergelt viga eraldi terroritõrjeoperatsioonides -
Iisrael jätkab visalt sõda terroriga.
USA lubas Iisraelil müüa oma Arrow 3 õhukaitsesüsteemi Saksamaale.
Biden’i valitsus keeldub eitamast,
et on sõlminud ’kirjutamata kokkuleppe’ Iraaniga
tolle tuumakava kärpimiseks sanktsioonide leevendamise vastu.
Öösel teostati ulatuslikku terroritõrjet Läänekaldal
Judea, Samaaria ja Jordani oru aladel,
mille käigus vahistati kümme terrorismis kahtlustatavat.
Mh tegid Iisraeli Kaitseväe ja piiripolitsei eriüksused
Julgeolekuameti juhendamisel täna varahommikul reidi Jenin’i vanalinna,
kus redutas Iraani käsilase Palestiina Islamidžihaadi rakk.
Operatsioonil pidasid erariides YAMAS-üksuse liikmed alguses kinni
kaks vahtipidavat terroristi.
Samas suunati Iisraeli üksuse pihta tihe püssituli peidikust,
kuhu olid peitunud Islamidžihaadi liikmed.
YAMASi liikmed avasid viivitamatult vastutule,
teine üksus aga tungis majja
ning kõrvaldas ühe terroristi.
Saime Julgeolekuametilt teavet kahest relvaga terroristist
Jenin’i vanalinnas.
Pidime nad vahistama.
Sihtkohta saabumisel avati maja seest tuli üksuse pihta.
Üksus avas kohe vastutule ja kõrvaldas ühe terroristi.
Hiljem vahistati veel kaks Palestiina Islamidžihaadi liiget.
See on tema voodi; siit tulistas ta meid.
Tema raadio, telefon, ja siin on paar kuuli ...
Kui Iisraeli üksused olid seejärel Jenin’i vanalinnast lahkumas,
puhkesid märulid, mille käigus lõhati isevalmistatud lõhkekehi
ja tulistati lahkuvate üksuste suunas, kes avasid vastutule.
Lahkumisel tulistati meie pihta uuest kohast.
Meie üksus tuvastas selle, avas tule ja kõrvaldas veel ühe terroristi.
Kokku kõrvaldati kaks terroristi ja vahistati kaks kahtlustatavat.
Meie, julgeolekujõud, teeme jätkuvalt tööd,
et nurjata iga vaenlase rünnak meie vägede ja Iisraeli kodanike vastu.
Kahjuks sai üks piiripolitsei eriväelane reidi käigus kergeid killuhaavu.
Ta toimetati haiglasse ravile.
Teises vahejuhtumis sai patrulli käigus Burka külas, mis asub Samaaria alal,
üks Kaitseväe ohvitser kergeid kuulihaavu.
Ta sai arstiabi kohapeal ja toimetati seejärel haiglasse edasiseks raviks.
Muid üksikasju ei avaldatud, kuid Kaitseväe pressiesindus märkis,
et vahejuhtumi kohta algatati uurimine.
Muid uudiseid:
USA välisministeerium teatas eile õhtul Iisraeli Kaitseministeeriumile,
et Biden’i valitsus on otsustanud rahuldada Iisrael palve
müüa Saksamaale õhukaitsesüsteem Arrow 3.
Iisraeli ja Saksa kaitseministeeriumide esindajail
on koos Israel Aerospace Industries’iga kavas sõlmida lepe,
mille üksikasjades on juba kokku lepitud
ja millega käivitub suurim relvatehing Iisraeli ajaloos
väärtusega 3,5 miljardit dollarit ehk umbes 3,2 miljardit eurot.
Seejärel esitatakse see Saksa valitsusele ja parlamendile
lõplikuks heakskiitmiseks.
USA luba müüa Arrow 3 on väga oluline samm
leppe teostumiseks Saksamaa ja Iisraeli vahel.
Arrow 3 süsteem on omalaadsete hulgas maailma moodsaim.
See on USA ja Iisraeli ühine arendusprojekt,
ja see süsteem tagab meie abiga Saksamaale vajaliku kaitse.
Oleme väga uhked, et sakslased valisid Arrow 3 süsteemi,
Israel Aerospace Industries’i, Kaitseministeeriumi
ja kogu meie kaitseaparaadi sini-valge projekti.
See müük kasvatab ka oluliselt Iisraeli väge ja jõudu,
ja mis mitte vähem oluline, näitab Iisraeli säravat panust
Euroopa kodanike julgeolekusse.
Tasub märkida, et ehkki veel mitu maad on ilmutanud suurt huvi
kaitsesüsteemi Arrow 3 ostuks Iisraelilt,
märkis Iisraeli raketikaitseühingu juht Moshe Patel
täna hommikul intervjuus Iisraeli Armee Raadiole,
et seda ülimalt strateegilist süsteemi ei saa müüa igale maale.
Ta rõhutas ka, et Berliin on esitanud tiheda ajakava süsteemide tarneks.
Esimene Arrow 3 süsteem tuleb saata sakslastele aastaks 2025
ja ülejäänud tuleb tarnida aastaks 2030.
Veel uudiseid:
USA staabiülemate ühendkomitee esimees kindral Mark Milley
peaks väisama Iisraeli, kohtumaks kaitseminister Yoav Gallant’i
ja Kaitseväe peastaabiülema kindralleitnant Herzi Halevi’ga.
Kindral Milley keskendub visiidil Iraani ohule,
sh julgeolekuoludele Liibanoni osas, ja võimalikele julgeolekuküsimustele,
mis võidakse lülitada leppesse USA ja Saudi Araabia Kuningriigi vahel,
mis võib ka hõlmata suhete taastamist Jeruusalemma ja Riyadh’i vahel.
Muid üksikasju selles asjas ei avaldatud.
Seotud uudiseid:
Biden’i valitsus keeldub avalikult eitamast
kokkuleppe sõlmimist Iraani Islamivabariigiga
tolle tuumakava kärpimiseks sanktsioonide leevendamise vastu.
Kummutades teateid leppest,
jättis välisministeeriumi asepressisekretär Vedant Patel
korduvalt kummutamata teated ’kirjutamata kokkuleppest’.
Need küsimused on endiselt kaks ise asja,
ja ministri eilseid sõnu korrates -
me pole lähedal mingile leppele.
Meil pole mingit kokkulepet.
Tahame muidugi tagada, et Iraan ei saaks eales tuumarelva,
ja usume jätkuvalt, et diplomaatia on selleks parim viis.
Kuid meil pole midagi teatada või mingit kokkulepet, ja arvan ...
Seega võite kindlalt öelda, kindlalt eitada, et on olemas
kirjutamata või mitteametlik lepe - või kuidas iganes seda nimetatakse -
Iraaniga tuumaküsimuses?
Kordan lihtsalt seda, mida minister eile ütles, nimelt kaht asja:
et oleme selgesti öelnud, et Iraan peab esmalt deeskaleeruma,
et tekitada ruumi diplomaatiaks tulevikus.
Ent praegu pole meil mingit kokkulepet mingis arvatavas tuumaagendas.
Märgiksin, et see pole eitus!
Jällegi, kordan veelkord, et oleme selgesti väljendanud tahet tagada,
et Iraan ei saaks eales tuumarelva.
Tasub märkida, et Financial Times’is avaldatud teate kohaselt
survestab USA Iraani peatama relvadroonide müügi Venemaale
Washingtoni ja Teherani kõneluste raames laiema 'kirjutamata leppe' üle
pingete leevendamiseks ja tuha all hõõguva tuumakriisi ohjeldamiseks.
Teate kohaselt, milles viidatakse asjast informeerituile,
on Biden’i valitsus teinud selle ettepaneku islamistlikule režiimile
tänavu kaudsetel aruteludel Kataris ja Omaanis.
Need arutelud on toimunud kõrvuti kõnelustega vangivahetuse leppe üle,
misjärel Teheran viis neli Iraani-USA topeltkodakondset
läinud nädalal vanglast koduaresti üle.
Sel nädalal ütles USA välisminister Anthony Blinken seda asja käsitledes,
et USA taotleb heidutus-, surve- ja diplomaatiastrateegiat tagamaks,
et Iraan ei saaks tuumarelva.
Meie üldine lähenemine Iraanile pole muutunud.
Järgime jätkuvalt heidutuse, surve ja diplomaatia strateegiat.
Tahame endiselt, et Iraan ei saaks kunagi tuumarelva.
Nõuame režiimilt ikka aru inimõiguste rikkumise,
regiooni destabiliseerimise, terrorismi rahastamise,
droonide Venemaale tarnimise ja nende Ukraina sõjas kasutamise
ning paljude muude kuritööde eest.
Oleme selgesti öelnud, et Iraan peab deeskaleeruma,
et teha ruumi diplomaatiale tulevikus.
See areng - s.t. meie vangide vanglast vabastamine ja koduaresti panek -
pole seotud ühegi meie Iraani-poliitika aspektiga.
See on vaid meie inimeste pärast.
Päringuile, kas Wall Street Journal’i teade,
milles mainiti märke, et Iraan olevat aeglustanud
peaaegu relvakõlblikkuse tasemele rikastatud uraani kogumise tempot,
vastab tõele ja kas see on osa
Iraani ja USA vahel läinud nädalal sõlmitud kokkuleppest,
vastas Washingtoni tippdiplomaat järgmist:
Ma ei saa kinnitada teie osundatud teateid.
Võin öelda muidugi,
et tervitame Iraani iga praktilist sammu kasvava tuumaohu leevendamiseks,
mida ta on tekitanud alates USA lahkumisest Iraani tuumaleppest.
Ja muidugi on see meil vägagi fookuses,
ja president Biden’i otsustavus tagada, et Iraan ei saaks eales tuumarelva,
on endiselt kaljukindel.
Minister Blinken püüab küll visalt
lahendada Iraani avantüürid diplomaatiliselt,
kuid kinnitas siiski, et Biden’i valitsus tunnistab,
et ajatolla režiim on jätkuvalt kuritahtlik tegelane,
ja seetõttu vastustatakse teda ilmselt igal sammul.
Tänan vaatamast TV7 Iisraeli Uudiseid!
Rõhutaksin, et TV7 Iisraeli stuudio töö põhineb annetustel.
Kui meie saated on teile õnnistuseks ja te soovite toetada
TV7 Iisraeli uudiste käigushoidmist,
võite teha meile annetuse meie võrgulehel www.tv7israelnews.com.
Paluge ikka ka rahu Jeruusalemmale ja päästet Iisraelile!
Olen Jonathan Hessen. Soovin õnnistud õhtut!
Kui Jumal lubab, näeme jälle homme samal ajal.
Tõlge: Sulev Kivastik